Wollerige passasiers uit 'sindikaat' se kombi gered | Netwerk24
Deur Meghan Lawrence 22 Julie 2019 12:09
Minstens 30 skape is by die kombi ingeboender.Foto: Polisie
Die polisie het vyf verdagtes in hegtenis geneem.Foto: Polisie
Al die skape was in die kombi.Foto: Polisie
Die vermeende veediewe het die skape in 'n kombi vervoer.Foto: Polisie
Dit is Maandag bekend gemaak nadat 'n kombi met minstens 30 ongewone passasiers Vrydag in Aliwal-Noord in die Oos-Kaap voorgekeer is.
Die kombi van 'n vermeende sindikaat wat minstens 30 skape gesteel het en by die voertuig ingeboender het, is voorgekeer en die skape is gered.
Kapt. Ursula Roelofse, polisiewoordvoerder, sê die polisie het vyf verdagtes in hegtenis geneem nadat die polisie op 'n wenk gereageer het.
"Die verdagtes is vermoedelik deel van 'n sindikaat wat in die Oos-Kaap, sowel as in die Vrystaat bedrywig is," het sy gesê.
Die verdagtes, wat tussen die ouderdom van 22 en 39 is, het reeds Maandag in die hof verskyn.
Mpho Rabela, adjunkbevelvoerder van die polisiëringsgebied, het die polisie geloof vir die opsporing van die skape.
Brig. Tembinkosi Kinana, polisiewoordvoerder in die Oos-Kaap, het aangekondig dat 'n app, wat vee monitor en kan opspoor, met die bekamping van die veediefstalle kan help.
Kinana het gesê die app, Technology Cattle Watch, is in oorleg met die regering ontwikkel en is reeds bekend gestel op plekke waar veediefstalle die ergste is.
"As die polisiediens dié tegnologie aanvaar, sal dit sekerlik help met die uitdagings wat plaasgemeenskappe en die polisie tans in die gesig staar," het Kinana gesê.
Die polisie in die Oos-Kaap het vroeër vandeesmaand ook 25 gesteelde skape gered nadat hulle in 'n gat in die grond weggesteek is.